Assertione presentis cartulę virorumque subscriptorum testimonio omnibus in Christum credentibus notum fiat quod ego Odo li Verz de Vergi laudavi et perpetuo possidendum concessi fratribus Cisterciensis ęcclesię quicquid ab antecessoribus meis elemosina emptione usuario vel commutatione aliqua adquisierant et quicquid iuris habebant in omni territorio Rosiaci. Controversiam autem illam quę inter me et ipsos diu versata est de pasturis quas calumniabantur et habebant in terra mea quę in confinio grangiarum suarum posita est tali fine terminavi. Donavi eis pro remedio animę meę et uxoris meę omniumque parentum meorum ut in omni terra quam pater meus et mater mea habuerunt et ego habeo apud Poisos, Samasanges, Tarnant et Ance usuaria et pecora eorum libera pascua habeant ita tamen ut si damnum aliquod in satis vel in pratis fecerint absque legis exactione restituant. Ut autem de hoc fratres Cistercienses certiores forent hoc me semper in pace tenere et contra omnes qui super his eos inquietare voluerint fidelem garandiam omni tempore eis ferre apud domum Dei de Breschun promisi et iureiurando adhibitis sanctorum reliquiis confirmavi coram monachis Cisterciensibus : Arnaldo, Guidone de Fangi, Johanne de Ladona, Garino et Roberto presbiteris prefatę domus Dei, Roberto presbitero de Fixins, Teobaldo presbitero de Corcellis, Humberto Arnaldo de Divione, Erveio de Nui. Hoc laudavit apud Sanctum Julianum uxor mea Aia quę vulgo vocatur Bona Domina. Laudaverunt etiam hoc Guiardus et Legardis uxor eius et filii eorum Hugo et Odo coram Arnaldo et Guidone de Fangi monachis Cisterciensibus, Gualone converso, Rollanno et Galterio capellanis Sancti Juliani, Erveio de Nui, et Geltrude uxore sua et Hugone fratre eius et Aimone nepote eorum. Ut autem hoc donum omni tempore ratum habeatur sigillo Guidonis domini Vergiaci et mei confirmari feci.